Republička izborna komisija odbila je prigovor koji je na kandidaturu Ljubiše Preletačevića Belog uputio advokat iz Novog Sada Miroje Jovanović.

00:00 Izvor: N1

RIK je ovaj prigovor odbacila kao neosnovan.

To znači da Ljubiša Beli Preletačević ostaje kandidat za predsednika Srbije.

Kako je navedeno u rešenju kojim se odbija prigovor, RIK je zaključila da smisao odredbe Uputstva o uključivanju naznake Grupa građana u naziv grupe građana ni na koji način nije povređen.

"Ključno pitanje jeste - da li su birači koji su svojim potpisom podržali Predlog kandidata Luke Maksimovića za predsednika Republike znali čiji predlog podržavaju i koga podržavaju. Stav RIK-a je da birači nisu bili dovedeni u zabludu i, samim tim, nenavođenje oznake GG u izjavama birača nije bilo suprotno duhu i smislu odredbe Uputstva".

Željka Radeta iz SRS-a tražila je da se prigovor ipak usvoji ali su za to glasala samo dva člana RIK-a.

Novosadski advokat Miroje Jovanović podneo je ranije danas, u svojstvu birača, prigovor Republičkoj izbornoj komisiji (RIK) na proglašenje predsedničke kandidature Luke Maksimovića zvanog Ljubiša Preletačević Beli.

Jovanović je na Fejsbuk stranicu postavio i fotografije teksta prigovora koji sadrži 18 tačaka.